
Naslov: Posavci so za svojo pokrajino
Tekst za voditelja:

T- Krško /
Na današnjem srečanju predstavnikov vlade z župani, poslanci, gospodarstveniki in drugimi nosilci razvoja posavske pokrajine v krškem kulturnem domu o stališčih do predlaganega posvetovalnega referenduma o območjih in imenih pokrajin vladni predstavniki niso imeli težkega dela, saj si Posavci že več kot deset let prizadevajo za ustanovitev svoje pokrajine. Odločitev o tem so sprejeli že leta 1997, leto kasneje so vse stranke podpisale deklaracijo za ustanovitev pokrajine, leta 2000 pa sta dva posavska poslanca – Jože Avšič in Branko Janc v Državni zbor vložila predlog za ustanovitev pokrajine Posavje. Po zadnjem predlogu vlade naj bi imelo Posavje 75 tisoč prebivalcev, sestavljalo pa ga naj bi pet občin: Brežice, Kostanjevica na Krki, Krško, Radeče in Sevnica. Posavci so imeli sicer nekaj pomislekov glede prenosa pristojnosti in financiranja, sicer pa so si enotni, da je referendum enkratna priložnost, da uresničijo svoje dolgoletne želje. V kolikor to ne bodo izrazili tudi na referendumu, si bodo po mnenju županov, poslancev in drugih predstavnikov strank zapravili zadnjo priložnost, da pospešijo svoj razvoj in s tem izgubijo tudi nekatere že pridobljene regijske in državne ustanove. Najslabše pa bi bilo, če bi Posavje priključili eni ali drugi pokrajini ali pa celo razdelili na dve. Posavske stranke so si enotno, da je pokrajina Posavje nujnost in da brez nje regionalizacije ne bo. To so potrdili tudi na današnji razširjeni izredni seji sveta regije Posavje, v naslednjih dneh pa naj bi podpisali tudi skupno izjavo o nujnosti ustanovitve pokrajine Posavje, s katero bodo volivce pozvali, da glasuje za referendumsko vprašanje.
